ברצון ה' ראש חודש אייר התשפ"א

תקלין חדתין לארץ ישראל

הדרן למסכת שקלים / שיעור הדף היומי הדר-רמות השבים / ישראל אלעזר שווץ

בדף יז עמוד ב, בסוגיית **'עשרה שולחנות עשה שלמה'**, הגמרא מביאה 2 דעות כיצד היו השולחנות ממוקמים. "תני מזרח ומערב היו נתונין דברי רבי, רבי אליעזר בי רבי שמעון אומר צפון ודרום''. הגמרא מקשה על הסובר שהשולחנות היו מצפון לדרום, שכתוב בתורה שהשולחן צריך להיות בצפון, ו**'נמצא שולחן בדרום!** והגמרא לא משיבה, וממשיכה הלאה. האם בתלמוד הבבלי מצאנו שאלות שנותרו ללא מענה? זה קיים, אך תמיד ישנו סיום כלשהו לעניין, ב'קשיא' או 'תיובתא'. יותר מזה, בסוגיה המקבילה בתלמוד הבבלי במסכת מנחות הגמרא טורחת ליישב את דעת רבי אליעזר בהרחבה, ומביאה אפשרות שהשולחנות היו מחולקים לשני טורים נפרדים שלא הגיעו דרומה אלא עד חציו של היכל. לעומת זאת כאן בתלמוד הירושלמי יש שאלה, ולאחריה המשך מיידי לנושא הבא.

בפירוש **'תקלין חדתין**' כתב על זה: **"לאו אורחא דירושלמי להאריך בפלפולא שלא אליבא דהלכתא''**. וכאן הוא פתח פתח להבנת המתודולגיה של התלמוד הירושלמי - התלמוד הירושלמי **מחזר אחרי ההלכה למעשה**. מדוע התלמוד הירושלמי לא ראה צורך לנסות להשיב ולדון בשיטת רבי אליעזר בסידור השולחנות? משום שלא נפסק כמותו הלכה למעשה, אלא השולחנות היו מסודרים ממזרח למערב, ולכן אחרי השאלה התלמוד המשיך הלאה. משמע שהבבלי נותן משקל לעצם ליבון הסברות ולימוד התורה, והירושלמי מבליט את הוראת ההלכה.

אפשר לראות את הכיוון עליו הצביע ה'תקלין חדתין' בעוד מספר דוגמאות.

בירושלמי המשניות נקראות **'הלכות'** ולא 'מתניתין' כמו בתלמוד הבבלי. הלכה היא הלכה למעשה, בעוד ש'מתניתין' זהו שינון. הירושלמי לא מאריך ב**פלפול ומשא ומתן** כמו בבבלי, ולכן לא מצאנו בו ניסיונות לרדת לעומק סברת המקשן כמו 'מעיקרא מאי קסבר' שבתלמוד הבבלי, אלא עמדות נחרצות יותר המתאימות לפסיקת הלכה. הירושלמי לא עוסק ב**נוסח** **סגנון ולשון**, כמו מדוע התנא של המשנה שנה את דבריו בסדר מסוים, ומה נוסח המדויק של מילה שהשתמש בה ('חד תני מאברין וחד תני מעברין'). מכל אלו אנו רואים כדברי ה'תקלין חדתין' שגמרת הירושלמי היא פירוש למשנה שמטרתו לקבוע הלכה. ואולי זה מסביר את הרמב"ם, היחיד מבין הראשונים, שלא נרתע משיבושי הלשון והגירסה (נוסח הירושלמי שבידינו הוא תוצר של כתב יד אחד בלבד!) ופסק כדברי הירושלמי הלכה למעשה בעשרות מקומות.

הבאנו כעת רעיון מפירוש ה**'תקלין חדתין'** על הירושלמי. כיוון שאנו חוגגים את סיום מסכת שקלים סמוך ל**יום חג עצמאותנו** אספר מעט על פרשן זה שיש לו קשר אמיץ לבניין האומה בארצה.

אנו יודעים שעוד לפני ההתעוררות הציונית של ה'עלייה הראשונה', היו שני גלים של עלייה לארץ ישראל. עליית החסידים תלמידי הבעל שם טוב במאה ה18, **ועליית תלמידי הגר"א** במאה ה19. בעליית תלמידי הגר"א בלט תלמידו **רבי ישראל משקלוב**, מבלארוסיה, הוא הוא בעל הספר 'תקלין חדתין' על הירושלמי מסכת שקלים. סיפורו של גאון זה שזור בתורה, בארץ ישראל, ובאובדן אישי גדול. כתלמיד מובהק לרבו הגאון מוילנא, ראה רבי ישראל משקלוב בעלייה לארץ ובהתבססותינו בה הגשמת חזון הנביאים. רבי ישראל הגיע לארץ הקודש, כתב ספרים, 'תרם את השקלים' לעדתו בצפת ואחר כך בירושלים, וכונן את עפרה. עם זאת, חייו בארץ ישראל נזרעו זרעי חורבן כאשר שיכל בזה אחר זה את אשתו וילדיו, ופטירת בני משפחתו רדפתו גם כשנישא בשנית. ספרו 'בית ישראל' נקרא כך משום שהוא ראשי תיבות לכל אלו שנפטרו בארץ מבני משפחתו...! אפשר להבין כיצד בהקדמה לפירושו לירושלמי הוא כותב ומתפלל שמקווה למצוא את 'כל בני ביתי בחיים ובשלום'.

בכל כתביו של רבי ישראל משקלוב טבועה חותמתה של ארץ ישראל. כך בפירושו לתלמוד הירושלמי, תלמודה של ארץ ישראל, וכן בספרו **'פאת השולחן'**, ספר הדרכה הלכתי פורץ דרך הלכתי לעולים לארץ בענייני המצוות התלויות בארץ. בהקדמה לספר זה הוא מאריך בשבחו של מורו הגאון מוילנא, מגולל את סיפור עלייתו לארץ ישראל ומסיים: "ספר זה הוא על הלכות ארץ ישראל, דחביבא לי טובא, כי ביסורים רבים עמדה לי אשר זכיתי להסתפח בנחלת ה' ולהתנגדר בעפרה זה שבעה ועשרים שנה, והרבה נתייסרתי והרבה יגיעות על תיקוני ישיבתה יגעתי, וכמה הרפתקאי עדו עלי... ובה' בטחתי ה' לי בעוזרי עליו מרחם השלכתי והרבה הצלתי ועזרתי"...

נחתום בתפילתו של רבי ישראל משקלוב בסוף הקדמתו ל'תקלין חדתין' על מסכת שקלים, דבר בעתו מה טוב, ומה נעים להתפלל אותה בימים אלו, ימי התשועה הגדולים, ביום העצמאות השבעים ושלושה של מדינת ישראל:

'ונזכה שיקבצו כל אחינו בית ישראל לארצנו הקדושה. וכיון שיקובץ נדחי ישראל מתרוממת קרן צדיקים וכיון שתתרומם קרן צדיקים ירושלים נבנית, וכיון שנבנית ירושלים משיח בן דוד בא, ויבנה בית הקמדש. ומלאה כל הארץ דאעה וגלה כבוד ה' לעולם ועד, כן יהי רצון אמן''.

לסיום, בקצרצרה, נושאי המסכת

פרק א

* תרומת הלשכה
* עם ישראל 'נתבעין ונותנין'
* ציון קברות
* שליחי בית הדין
* כהנים במחצית השקל
* קלבון
* תרומת גוי

פרק ב

* הולכת השקלים
* שקלים שאבדו
* מעילה בשקלים
* הקדש בטעות
* מותר

פרק ג

* תאריכי התרומה
* מעשר בהמה
* שיעור כוס יין
* והייתם נקיים

פרק ד

* מה קונים עם תרומת הלשכה
* תשלום לשומרים ולאומנים
* קטורת
* מקדיש נכסיו
* קדשי מזבח וקדשי בדק הבית

פרק ה

* הממונים במקדש
* חמורו של רפב"י
* נחוניה חופר שיחין
* חותמות

פרק ו

* 13 שופרות שולחנות השתחוויות
* גניזת הארון ומידותיו
* שמן המשחה

פרק ז

* דין כסף שנמצא
* דין בהמה שנמצאת
* בשר שנתעלם מן העין
* מנחת חביתין

פרק ח

* רוקין, כלים וסכין בירושלים טמאים או טהורים
* טומאת בפרוכת